Document ID: 32004D0675

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Σεπτεμβρίου 2004
για τη δημιουργία ενός μηχανισμού υλικοτεχνικής υποστήριξης για το σύστημα Traces
[κοινοποιηθείσα υπό τον αριθμό Ε(2004) 3584]
(2004/675/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1) και ιδίως τα άρθρα 37 και 37α,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2) και ιδίως το άρθρο 20 παράγραφος 3,
την απόφαση 92/438/ΕΟΚ του Συμβουλίου, της 13ης Ιουλίου 1992, για τη μηχανογράφηση των κτηνιατρικών διαδικασιών εισαγωγής (σχέδιο Shift), για την τροποποίηση των οδηγιών 90/675/ΕΟΚ, 91/496/ΕΟΚ και 91/628/ΕΟΚ, της απόφασης 90/424/ΕΟΚ και για την κατάργηση της απόφασης 88/192/ΕΟΚ (3), και ιδίως το άρθρο 12,
Εκτιμώντας τα ακόλουθα:
(1)
Το ψήφισμα A5-0396/2000 του Ευρωπαϊκού Κοινοβουλίου σχετικά με την ειδική έκθεση αριθ. 1/2000 του Ελεγκτικού Συνεδρίου για την κλασική πανώλη των χοίρων (4), ζητά στο σημείο 23 από την Επιτροπή «να εξασφαλίσει ότι η διαχείριση και η ανάπτυξη του συστήματος για τη γνωστοποίηση μετακίνησης των ζώων (ANIMO) διενεργούνται υπό τον πλήρη έλεγχο της Επιτροπής».
(2)
Η απόφαση 2004/292/ΕΚ της Επιτροπής, της 30ής Μαρτίου 2004, σχετικά με την εφαρμογή του συστήματος Traces και την τροποποίηση της απόφασης 92/486/ΕΟΚ (5), επιβάλλει σε όλα τα κράτη μέλη τη συμμετοχή στο σύστημα αυτό πριν από τις 31 Δεκεμβρίου 2004.
(3)
Έντεκα κράτη μέλη συμμετέχουν πλήρως από την 1η Απριλίου 2004 ή την 1η Μαΐου 2004 στο σύστημα Traces και για τη δραστηριότητα αυτή είναι αναγκαίος ένας μηχανισμός υλικοτεχνικής υποστήριξης. Η ανάγκη για την τεχνική αυτή υποστήριξη αυξάνεται λόγω της συμμετοχής όλων των κρατών μελών καθώς και μη θεσμικών χρηστών.
(4)
Η λειτουργία του μηχανισμού αυτού πρέπει να δοκιμαστεί για αρχική περίοδο δεκαπέντε μηνών μετά τη λήξη της οποίας πρέπει να αξιολογείται και να προσαρμόζεται ανάλογα με τις ανάγκες.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο πλαίσιο του ενοποιημένου μηχανογραφικού κτηνιατρικού συστήματος «Traces» που προβλέπεται με την απόφαση 2003/24/ΕΚ, η Επιτροπή θέτει σε λειτουργία ένα μηχανισμό υλικοτεχνικής υποστήριξης με σκοπό να βοηθήσει τους χρήστες του συστήματος για αρχική περίοδο δεκαπέντε μηνών.
Άρθρο 2
Για τη λειτουργία του μηχανισμού υλικοτεχνικής υποστήριξης που προβλέπεται στο άρθρο 1, η Επιτροπή διαθέτει 300 000 ευρώ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 29 Σεπτεμβρίου 2004.

Labels: 4
17
7
3
6
12